Andrassy, Ľubomír, predseda Najvyššieho kontrolného úradu SR (2024-06-21):
Ďakujem veľmi pekne. Vážený pán predsedajúci, pán podpredseda Národnej rady, vážené panie poslankyne, páni poslanci, ale aj široká verejnosť, dovoľte mi, aby som vám predložil výročnú správu Najvyššieho kontrolného úradu za našu činnosť, ktorú sme vykonávali v roku 2023. Určite všetci uznáte, že minulý rok nebol jednoduchý ani politicky, ale ani spoločensky. Žijeme totiž dnes v dobe, ktorou lomcuje polykríza, teda prelínanie viacerých kríz dopadajúcich nielen na svet politiky, ale, bohužiaľ, aj na každodenný život občanov. Čelíme výzvam na geopolitickej, bezpečnostnej či klimatickej úrovni, s ktorými sa musíme vysporiadať. Rýchly vývoj v oblasti digitalizácie vrátane moderného nástroja umelej inteligencie tiež neprináša len pozitívne odozvy a očakávania, ale celkom prirodzene vyvoláva neistoty, obavy a vytvára priestor pre otázky do budúcna. Z politického a spoločenského vývoja sa preto viac ako inokedy ukazuje kľúčová rola inštitúcií, ktoré sú schopné pôsobiť ako stabilizátory a ktorých úlohou je zároveň poukázať na problémy v hospodárení s finančnými prostriedkami a majetkom štátu a aj tým spôsobom podporiť efektívne a adekvátne fungovanie spoločensky dôležitých inštitúcií. Za Najvyšší kontrolný úrad môžem z tohto miesta celkom jasne povedať, že si túto veľkú zodpovednosť plne uvedomujeme. Našou primárnou úlohou je reflektovať na vnútorné kontrolné mechanizmy pri spravovaní našej krajiny s cieľom zvyšovania miery hospodárnosti, efektivity a dobrého výkonu verejných politík a udržateľného rozvoja krajiny. Od zvolenia do funkcie predsedu Najvyššieho kontrolného úradu už druhýkrát predkladám takúto výročnú správu. Minulý rok bol tridsiaty rok fungovania nášho úradu, ktorý sa postupne vypracoval z bežnej štátnej inštitúcie, dovolím si dnes povedať, na spoločensky rešpektovanú národnú autoritu. V minulom roku sa nám podarilo zrealizovať spolu 35 neľahkých kontrolných akcií. Okrem fungujúcich inštitúcií v oblasti miestnej, regionálnej samosprávy, ale aj na rezorte financií či v rámci finančnej správy z hľadiska proklientskych aktivít, alebo aj v rámci štátnych bankových inštitúcií sme mohli poukázať na príklady dobrej praxe a na dobrého hospodára. Z výsledkov kontrol však musím tiež konštatovať, že situácia v riadení štátu pri zodpovednosti za verejné politiky je alarmujúca. Častokrát dochádza k ohýbaniu zákonov a vyvodzovanie osobnej zodpovednosti je takpovediac na nulovej úrovni. Druhým významným zistením z našej minuloročnej kontrolnej činnosti, podložených výsledkami našej kontroly, je fakt, že štát aktuálne v časoch politickej nestability, čeliac vojnovému konfliktu v susednej krajine, nevie efektívne zaručiť bezpečnosť a ochranu práv, slobôd a majetku občanov. Systém krízového riadenia je nefunkčný. V časoch, keď sú drony využívané ako útočné zbrane, my ešte nemáme funkčný register týchto zariadení a od Európskej únie nám hrozia sankcie za to, že ako posledná členská krajina sme neprebrali do našej legislatívy pravidlá, ktoré fungujú vo všetkých členských štátoch. Tu by som chcel povedať, že práve vďaka aj Národnej rade za schválenie nového zákona sa podarilo tento negatívny jav odstrániť a konečne Slovenská republika má nastavenú legislatívu tak, ako vyžaduje Európska únia, a to aj vďaka tomu, že ste o tom rozhodli na prebiehajúcej, alebo tej predchádzajúcej schôdzi Národnej rady. Výrazne meškáme s pripájaním obcí ku kanalizáciám a hrozia nám ďalšie sankcie Európskej únie vo výške minimálne 600-tisíc eur plus denné penále na úrovni tritisíc eur za neplnenie si našich záväzkov. Aj včera počas hodiny otázok bola položená otázka, ako fungujú vodárenské spoločnosti. Dnes vám môžem povedať, ale nie je to výsledok kontrolnej činnosti za predchádzajúci rok, pretože vykonávame aj dnes kontrolu vo vodárenských spoločnostiach, to, o čom hovorí Združenie miest a obcí Slovenska, o čom aj v minulom roku hovoril Najvyšší kontrolný úrad na rokovaniach na úrovni vlády, parlamentu, je výrazné ohrozenie dodávok pitnou vodou. To, ako je nastavená legislatíva z hľadiska fungovania vodárenských spoločností, ako vodárenské spoločnosti môžu získavať verejné prostriedky na modernizáciu, na rozvoj, na údržbu, aby sme nemali viac ako 20-percentnú stratu pitnej vody v starej, deravej kanalizácii, to sú výzvy, na ktoré musí reagovať štát v spolupráci so samosprávami, lebo ani samosprávy, ani vodárenské spoločnosti si s modernizačným dlhom na úrovni viac ako 5 mld. eur nedokáže sám, teda tie samosprávy si nedokážu samé poradiť. Podobná situácia je aj v Slovenskom vodohospodárskom podniku, ktorý má ľudí chrániť pred povodňami, sám však bojuje o prežitie a nedokáže svoje povinnosti zabezpečiť ani materiálne a ani finančne. Slovensko nie je schopné čerpať finančnú pomoc Európskej únie a vďaka tomu sme prišli o peniaze napríklad na koncovú nemocnicu v Bratislave. V osudnom móde sú ďalšie nemocnice alebo modernizácia budov, súdov či škôl. Bohužiaľ, vyzerá to tak, že Slovensko nemá stratégiu, ktorá by mu jasne určovala budúce smerovanie, a preto sa na svojej ceste za prosperitou a rastom čoraz viac potáca, zraňuje a stráca potrebné sily. Asi najvážnejším mementom pre dnešnú dobu je fakt, že z nového programovacieho obdobia, nový EŠIF, sme dokázali v štvrtom roku od jeho spustenia zatiaľ čerpať len na úrovni 0,02 %, pritom sú to neopakovateľné, sú to jedinečné finančné prostriedky, ktoré môže táto krajina použiť najmä na udržateľný investičný rozvoj aj do takých oblastí, ako je kanalizácia, ako sú vodovody, ako je modernizácia verejných budov. Spoločenské podmienky sa rýchlo menia a musia sa na tieto podmienky pripravovať nielen všetci občania, ale aj inštitúcie a, samozrejme, Najvyšší kontrolný úrad nevynímajúc. V rámci našich interných zmien a inovácií sme ako odozvu na celospoločenské zmeny upravili stratégiu nášho úradu a zaviedli sme tzv. dynamické plánovanie, plávajúce plánovanie s cieľom operatívnejšieho reagovania na problémy, ktoré sú v reálnom čase. Panie poslankyne, páni poslanci, Najvyšší kontrolný úrad ako jedna z nosných inštitúcií v tejto krajine sa snaží mať ambíciu byť dobre fungujúcim úradom, a to nielen v oblasti výkonu kontroly, ale aj smerom do vnútra úradu. Pracujeme na tom, aby naši zamestnanci boli profesionáli disponujúci dostatočnými kompetenciami a zručnosťami pre moderný výkon kontrolnej činnosti. Od nového roku zavádzame do praxe nový systém kariérneho rastu a odmeňovania, ktorý bude zodpovedať zmeneným zvýšeným nárokom na kvalitu výkonu kontroly. Integrálnou súčasťou tohto procesu je dôraz na vzdelávanie a zvyšovanie kvalifikácie kontrolórov a kontrolórok, ktorí sa riadia najvyššími medzinárodnými štandardmi medzinárodnej organizácie INTOSAI či EUROSAI. Naši experti sa stali v rámci európskej aj svetovej kontrolórskej komunity vyhľadávanými konzultantmi, členmi expertných skupín či školiteľmi. V uplynulom roku sme zároveň prehĺbili odbornú výmenu poznatkov a skúseností s externými partnermi z vládneho, akademického, občianskeho aj komerčného prostredia a mnohí z vás ste sa tiež zúčastnili niektorých z okrúhlych stolov, kde sme diskutovali s odborníkmi nielen z Najvyššieho kontrolného úradu, ale aj z externého prostredia o témach, ktoré sme následne zaraďovali do kontrolnej činnosti. Na konci mája tohto roka náš úrad bol schválený členmi kongresu európskej organizácie najvyšších kontrolných inštitúcií za predsedajúcu krajinu v rámci tejto významnej európskej inštitúcie a od roku 2027 do roku 2030 bude Slovenská republika prostredníctvom Najvyššieho kontrolného úradu predsedať tejto európskej kontrolórskej inštitúcii. Je to pre nás nielen česť, ale musím povedať, že je to aj záväzok nielen do vnútra úradu, ale aj voči parlamentu, ktorému skladáme odpočty našej práce. Stav verejných financií našej krajiny v spojení s nevyhnutnými modernizačnými investíciami, na ktorých bude možné stavať nový rastový model Slovenska, vytvára zvýšený nárok na čo najefektívnejšie vynakladanie verejných zdrojov a riadenie verejných politík. V napĺňaní tohto nároku hrá Najvyšší kontrolný úrad celkom zásadnú úlohu, a preto práve k tomuto zvýšenému nároku na kvalitu a profesionalitu nášho výkonu vedenie úradu spolu s bezmála troma stovkami zamestnancov a zamestnankýň pristupuje s patričnou vážnosťou. Dámy a páni, uvedomujem si, že Najvyšší kontrolný úrad je prirodzene len jedným z článkov spoločného úsilia o dobrý vývoj našej krajiny. Naše povinnosti a právomoci sú jasne vymedzené nielen ústavou, ale aj naším zákonom. V tomto zmysle i napriek neľahkým vonkajším aj vnútorným okolnostiam chcem na záver môjho vystúpenia vyjadriť vieru v to, že ak sa čo najviac z nás budeme riadiť odporúčaniami 26. prezidenta Spojených štátov amerických Theodora Roosevelta, že máme všetci robiť to, čo môžeme, s tým, čo máme k dispozícii, a tam, kde práve pôsobíme, potom dobrá perspektíva našej krajiny do budúcnosti nebude žiadnou želanou ilúziou. Najvyšší kontrolný úrad sa bude snažiť s dôrazom na profesionalitu a nezávislosť svojej činnosti prispievať k tomuto úsiliu svojou prácou aj v tomto, ale aj v budúcich rokoch. Kolegyne, kolegovia, panie poslankyne, páni poslanci, ďakujem vám za pozornosť, ale čo je najpodstatnejšie, ďakujem vám za komunikáciu, za spoluprácu nielen v rámci pléna Národnej rady, ale najmä na rokovaniach výborov Národnej rady, kde rozoberáme spolu s vami, ale aj s dotknutými kontrolovanými subjektmi výsledky našej kontrolnej činnosti. A vy ako najvyšší kontrolný orgán v tejto krajine, pretože to je Národná rada, viete prijímať uznesenia, ktorými zaväzujete či už ministrov, jednotlivých predstaviteľov štátnych verejných inštitúcií k tomu, aby prijímali opatrenia nie na základe pocitov, ale na základe konkrétnych a dôkazmi podložených, dôkazmi podloženými konkrétnymi výstupmi práce Najvyššieho kontrolného úradu, teda vám chcem veľmi pekne poďakovať nielen za pozornosť, ale aj za túto spoluprácu. Pekný deň želám. (Potlesk.)